魏中舍家藏王摩詰海風圖
作者：郭祥正
朝代：宋

paragraphs: 只聞王公畫山水，未識王公滄海圖。
魏侯矜誇我家有，取出十幅堂中鋪。
誰知東海羣龍力，神妙能以一筆驅。
洪濤翻天雪成隴，黑分雲霧藏空虚。
高低數寸折萬丈，勢以意會無差銖。
却嗟流傳數百載，絹素何以當涵濡。
王公之心壯莫比，其工欲出造化初。
惜哉已死不復得，悵望盡日將何如。
魏侯魏侯重藏秘，直恐變化成江湖，我歌不足徒嗚呼。